Den tredje verden

Den tredje verden var under den kalde krigen en inndeling og rangordning av verdens land som ble brukt for å beskrive fattige land i det globale sør som verken var vestlige USA-allierte land eller var Sovjet-allierte.     

Den første verden ble brukt til å beskrive de vestlige land med markedsøkonomi, og den andre verden til å beskrive kommunistiske land i Østblokken. Den tredje verden utgjorde landene som hverken var alliert med Vesten eller Østblokken i den kalde krigens begynnelse.    

«Tredje verden» ble ofte brukt som en samlebetegnelse på fattige land, (utviklingsland), selv om det opprinnelig var en politisk betegnelse på land som stod utenfor de to store militære alliansene. Etter den kalde krigen er betegnelsen gradvis gått ut av bruk og erstattet med begreper som det globale sør, om enn fortsatt noe kontroversielt.Snoen, Jan Arild (22. januar 2024): Finnes «det globale sør»?, debattinnlegg, Panorama nyheterBredeveien, Jo Moen (10. januar 2024): «Det globale sør» kan ikke redde oss, debattinllegg, Dagsavisen

Begrepets opphav og gjennomslag
Begrepet oppstod 1952 i Frankrike, i en artikkel av Alfred Sauvy i L'Observateur politique, economique et littéraire, som en slags parallell til le tiers état – tredjestanden – under den franske revolusjon 1789. I 1950-årene ble begrepet ofte benyttet i forbindelse med Bandungkonferansen for alliansefrie stater i Bandung, Indonesia (1955), der en del land med India, Egypt og Jugoslavia i spissen tok sikte på å være en tredje verden – eller en tredje kraft – uavhengig av militæralliansene NATO og Warszawapakten. Sauvy refererte opprinnelig til land som verken var alliert med den kommunistiske Warszawapakten eller den kapitalistiske NATO-blokken under den kalde krigen, det vil si en politisk definisjon.Gregory, Derek et al., red. (2009): Dictionary of Human Geography (5. utg.), Wiley-Blackwell.

Søsteruttrykkene første og andre verden fikk egentlig aldri noen særlig utbredelse - utover som kontrastering når den tredje verden skulle forklares. Man talte i stedet om i-land eller vesten (den første verden), og østblokken, øststatene eller noen ganger de realsosialistiske stater (den andre verden). Det var den franske psykiater og forfatter Frantz Fanon som virkelig gav uttrykket den tredje verden luft under vingene i sitt postkoloniale verk Les Damnés de la Terre (Jordens fordømte, 1961).

Konseptet ble populært rundt Bandungkonferansen i 1955, som tidligere kolonialland deltok i. Mao Zedong støttet en klassifisering der Kina var et fremtredende land i den tredje verden. Harrison, Dick (25 mars 2012): «Tredje världen?», Svenska Dagbladet. Siden murens fall har ikke begrepene den første verden og den andre verden vært brukt i utstrakt grad, mens den tredje verden er en alminnelig betegnelse på fattige land på den sørlige halvkule. Begrepet har dels blitt oppfattet som synonym med utviklingsland.

Mindre kjent er begrepet den fjerde verden, som refererer til medlemmene av verdens urbefolkninger – som ulike urfolk i Amerika, inuitter, aboriginer, samer og andre.

Litteratur
 Bauer, Peter T. (1981): Equality, the Third World, and economic delusion. Cambridge, MA: Harvard University Press. ISBN 9780674259850.
 Rangel, Carlos (1986): Third World Ideology and Western Reality. New Brunswick: Transaction Books. ISBN 9780887386015.
 Wolf-Phillips, L. (1987): Why 'Third World'? Origin, definition and usage, Third World Quarterly'', 9 (4), s. 1311–27. JSTOR 3991655.
 Worsley, Peter ([1963] 1977): The Third World. A Vital New Force in International Affairs, 2. utg., The University of Chicago Press, ISBN 978-0226907536

Referanser

 Eksterne lenker 


Kategori:Politiske ord og uttrykk
Kategori:Internasjonal politikk
Kategori:Samfunnsgeografi